ФIыщIэ къыхуащI
Сочэ щекIуэкIа XXII Олимп, XI Паралимп щIымахуэ джэгухэр электрокъарукIэ къызэзыгъэпэща командэ зэгъэуIуам хэту я пщэрылъхэр ягъэзащIэри, Кавказ Ищхьэрэм и МРСК-м и Къэбэрдей-Балъкъэр къудамэм щыщ щIалипщIым къагъэзэжащ.
Ди республикэм икIа гупым зэрихьащ киловатти 110-м тещIыхьауэ ТIуащIэпс районым километр 16-кIэ щыукъуэдия «Бжеилъэ-Жылэпсынэ» — «Жылэпсынэ-Шэпсы» вольт лъагэ линэр. ГъущI пкъо пщIейкIэ шэщIа а кIапсэхэр щIыпIэ къуейщIейм хуозэ, къуакIэбгыкIэщ, гъуэгуи, екIуэлIапIи иIэкъым. Я къалэнхэм пэлъэщын щхьэкIэ, щыуэлбанэми щыжьапщэми Iэмал имыIэу зыхуейм хуэдэу техникэ лъэщитI къагъэсэбэпащ.
Илъэс кIуам и шыщхьэуIум щIадзэри, щэкIуэгъуэ мазэ пщIондэ республикэм и энергетикхэм жьы хъуа изоляторхэр, кIапсэхэр яхъуэжащ, уэгу линэхэм декIуэкI жыгхэр яухъуэнщIащ. Пщэдджыжьым сыхьэтиблым IэнатIэм пэрыхьащ, щыуэфIи щыуэлбани, махуэл дамыхыу, щытыкIэм кIэлъыплъащ. Электромонтер къэс хэхауэ и лэжьыгъэ Iыхьэр кърихьэлIащ.
Кавказ Ищхьэрэм и МРСК-м и Къэбэрдей-Балъкъэр къудамэм техникэ Iуэхухэмрэ ремонтхэмкIэ и IэнатIэ нэхъыщхьэм и мастер Емгъэхь Сафудин къызэрыхигъэщамкIэ, ди щIалэхэр я къалэным хуабжьу егугъуащ. Технологие и лъэныкъуэкIэ щыщIэныгъэ зыри яIэщIэкIакъым. Жэуаплыныгъэшхуэ зыпылъ а лъэхъэнэм токыр зыкIуэцIрыкI щIыпIэ гугъур Кавказ Ищхъэрэм и IэщIагъэлIхэм арэзы укъищIу зэрахьащ.
— Гъатхэпэм и 18-м Сочэ къалэм «Олимп илъэсыщIэ»-р щагъэлъэпIащ. ГуфIэгъуэр щекIуэкIым Урысей сетхэм я унафэщI Бударгин Олег, я зэфIэкI лъагэм папщIэ, Кавказ Ищхъэрэм и МРСК-м и энергетикхэм фIыщIэ къахуищIу щIытхъу тхылъыр къащритым, ди щхьэр лъагэу тлъагъужащ. Къэрал псом дежкIэ мыхьэнэшхуэ дыдэ зиIа Олимп джэгухэм ди гуащIэ зэрыхэлъыр зыхэтщIащ, — жеIэ Емгъэхь Сафудин.
XXII Олимп, XI Паралимп щIымахуэ джэгухэм зыщыхуагъэхьэзыр, ахэр щрагъэкIуэкI лъэхъэнэм олимп псэуалъэхэр зэблэмыууэ токкIэ къызэрызэрагъэпэщам папщIэ, ТЭК-м и лэжьакIуэхэр гъэпэжэным теухуауэ 2014 гъэм гъатхэпэм и 14-м къыдэкIа унафэмкIэ ЩIыхь тхылъ зыхуагъэфэщахэм Емгъэхь Сафудини яхэтщ. А хъыбарыр УФ-м ЭнергетикэмкIэ и министерствэм и сайтым щызэбграгъэхащ.
Емгъэхьым щIыгъуу дзыхь къыхуащIа IэнатIэр егугъуу зэрахьащ Кавказ Ищхъэрэм и МРСК-м и Къэбэрдей-Балъкъэр къудамэм техникэ Iуэхухэмрэ ремонт лэжьыгъэхэмкIэ и IэнатIэ нэхъыщхьэм и электромонтерхэу Къалэжьокъуэ Марат, Джатэжьей Марат, Къуэшкъанхэ Рэмэзанрэ Азэмэтрэ, Шэт Хьэсанш, Ало Анзор, Махиев Заур, Жылау Руслан, Афашоков Махъай сымэ.
«Кавказ Ищхъэрэм и МРСК» ОАО-м и
Къэбэрдей-Балъкъэр къудамэм и пресс-IуэхущIапIэ.
